รายการเดินหน้าประเทศไทย : มติคณะรัฐมนตรีฉบับประชาชน วันที่ 19 ธันวาคม 2560
คณะรัฐมนตรีเห็นชอบโครงการช่วยเหลือเกษตรกรผู้ปลูกยางและผู้ประกอบการ  ได้แก่ โครงการสินเชื่อผู้ประกอบการผลิตภัณฑ์ยาง วงเงิน 15,000 ล้านบาท ซึ่งขณะนี้โครงการเหลือวงเงินกว่า 6,100 ล้านบาท จึงให้ขยายเวลารับสมัครผู้ประกอบการออกไปถึงเดือนมิถุนายน 2561 /โครงการสนับสนุนสินเชื่อเพื่อแปรรูปยางพาราให้กับสถาบันเกษตรกร วงเงินสินเชื่อ 5,000 ล้านบาท ให้ขยายความช่วยเหลือเป็นวงกว้างขึ้น จากเดิมช่วยเหลือสถาบันเกษตรกรที่เป็นประเภทสหกรณ์เท่านั้น โดยให้รัฐสามารถช่วยเหลือกลุ่มเกษตรกรหรือวิสาหกิจชุมชนด้วย ในอัตราร้อยละ 0.49 /โครงการสนับสนุนสินเชื่อเงินทุนหมุนเวียนแก่สถาบันเกษตรกรเพื่อรวบรวมยางพารา ซึ่งเดิมให้ใช้เงินจากกองทุนพัฒนายางพารา แต่เนื่องจากติดขัดทางกฎหมาย ทำให้เสนอ ครม.เพื่ออนุมัติงบประมาณสนับสนุนค่าเบี้ยประกันแทน  /โครงการสนับสนุนสินเชื่อเพื่อเป็นเงินทุนหมุนเวียนแก่ผู้ประกอบกิจการยางหรือยางแห้ง วงเงินสินเชื่อ 20,000 ล้านบาท โดยมีเป้าหมายเพื่อที่จะดูดซับยาง 350,000 ตัน ระยะเวลาดำเนินโครงการตั้งแต่มกราคม 2561 ถึงธันวาคม 2562 โดยรัฐบาลชดเชยดอกเบี้ยไม่เกินร้อยละสามต่อปี  /โครงการส่งเสริมการใช้ยางของหน่วยงานภาครัฐ โดยสำรวจความต้องการการใช้ยางพาราของหน่วยงานราชการจำนวน 7 กระทรวง เป้าหมายสองแสนตัน ใช้งบประมาณในการรับซื้อยางจากเกษตรกร 12,000 ล้านบาท  /โครงการควบคุมปริมาณผลผลิต โดยลดพื้นที่การปลูกยางถาวร 2 แสนไร่ และลดพื้นที่การปลูกยางแบบชั่วคราวอีก 2 แสนไร่ รวมทั้งหมด 4 แสนไร่ โดยใช้เงินจากกองทุนพัฒนายางพาราของ กยท. และโครงการจัดตั้งกองทุนรักษาเสถียรภาพราคายาง ระหว่าง กยท. และผู้ผลิต ผู้ส่งออก รายใหญ่จำนวน 5 บริษัท ด้วยเงินตั้งต้น 1,200 ล้านบาท ซึ่งมอบหมายให้ กยท. หารือกับทุกภาคส่วนที่เกี่ยวข้องอย่างชัดเจนก่อนดำเนินการตั้งกองทุนต่อไป

 คณะรัฐมนตรีเห็นชอบโครงการก่อสร้างรถไฟความเร็วสูง เพื่อเชื่อมโยงภูมิภาคช่วงกรุงเทพมหานคร-หนองคาย (ระยะที่ 1 กรุงเทพมหานคร-นครราชสีมา) จากกลางดง-ปางอโศก ระยะทาง 3.5 กิโลเมตร   ภายใต้กรอบวงเงิน 425.94 ล้านบาท โดยระยะที่ 1 เส้นทางกรุงเทพมหานคร-นครราชสีมา แบ่งเป็น 4 ช่วง คือ ช่วงกลางดง-ปางอโศก ระยะทาง 3.5 กิโลเมตร ระยะ 2 ช่วงสีคิ้ว-กุดจิก ระยะทาง 11 กิโลเมตร ระยะที่ 3 ช่วงแก่งคอย-นครราชสีมา ระยะทาง 119.5 กิโลเมตร และระยะที่ 4 ช่วงบางซื่อ-แก่งคอย ระยะทาง 119 กิโลเมตร

คณะรัฐมนตรีเห็นชอบโครงการรถไฟทางคู่เฟสแรก 5 เส้นทาง ประกอบด้วย ช่วงลพบุรี-ปากน้ำโพ มาบกะเบา-ชุมทางถนนจิระ นครปฐม-หัวหิน ช่วงหัวหิน-ประจวบคีรีขันธ์ และประจวบคีรีขันธ์-ชุมพร โดยขณะนี้อยู่ระหว่างรอรับฟังความคิดเห็นจากหน่วยงานที่เกี่ยวข้อง ขณะที่ใน ปี 2561 จะผลักดันโครงการรถไฟทางคู่อีก 9 เส้นทาง ระยะทาง 2,217 กิโลเมตร มูลค่ารวม 3.98 แสนล้านบาท โดยจะทยอยเสนอให้คณะรัฐมนตรีพิจารณาอนุมัติ จากนั้นจะทยอยเปิดประมูลได้ช่วงกลางปี 2561